শিয়ালদহ থেকে এক ট্রেনেই দেওঘর–কাশী, এ মাসেই শুরু সস্তার অমৃত ভারত

কলকাতা: শিয়ালদহ (Sealdah) থেকে এবার একসঙ্গে বাবা বৈদ্যনাথ ধাম ও কাশী বিশ্বনাথ ধামে যাওয়া আরও সহজ হতে চলেছে। চলতি মাস থেকেই যাত্রা শুরু করতে চলেছে শিয়ালদহ–বারাণসী (Sealdah-Varanashi) অমৃত ভারত এক্সপ্রেস (Amrit Bharat Express)। এই ট্রেনের মাধ্যমেই প্রথমবার একই রুটে সংযুক্ত হচ্ছে দেওঘর (Deoghar) ও কাশী (Kashi), যা পুণ্যার্থী ও সাধারণ যাত্রীদের জন্য বড় স্বস্তি বলে মনে করা হচ্ছে।

রেল সূত্রে জানা গিয়েছে, ট্রেন নম্বর 22587/22588 শিয়ালদা ও বারাণসীর মধ্যে চলাচল করবে। পথে ট্রেনটি থামবে দুর্গাপুর, আসানসোল, মধুপুর, জাসিডি, পটনা এবং পণ্ডিত দীনদয়াল উপাধ্যায় জংশনে—মোট ছয়টি গুরুত্বপূর্ণ স্টেশনে। অমৃত ভারত এক্সপ্রেস সপ্তাহে তিন দিন চলবে। ট্রেন নম্বর 22587 সোমবার, বুধবার ও শনিবার শিয়ালদহ থেকে ছাড়বে। অন্যদিকে, ট্রেন নম্বর 22588 রবিবার, মঙ্গলবার ও শুক্রবার বারাণসী থেকে যাত্রা শুরু করবে।

আরও পড়ুন: সাতসকালে বাঘাযতীন স্টেশনে ভয়াবহ অগ্নিকাণ্ড!

সময়সূচী অনুযায়ী, শিয়ালদহ থেকে ছেড়ে যাওয়া ট্রেনটি সন্ধ্যা ৭টা ৩০ মিনিটে ছাড়বে এবং পরের দিন সকাল ৭টা ২০ মিনিটে বারাণসীতে পৌঁছবে। ফিরতি পথে বারাণসী থেকে ট্রেনটি রাত ১০টা ১০ মিনিটে ছাড়বে এবং পরের দিন সকাল ৯টা ৫৫ মিনিটে শিয়ালদহেয় পৌঁছবে।

দেওঘরগামী যাত্রীদের জন্যও এই ট্রেন বিশেষ সুবিধাজনক। বারাণসী থেকে আসার পথে ট্রেনটি ভোর ৫টা ২০ মিনিটে জাসিডি স্টেশনে পৌঁছবে। ফিরতি যাত্রায় সন্ধ্যা ৭টা ২০ মিনিটে শিয়ালদা থেকে ছাড়বে এবং রাত ১১টা ৩০ মিনিটে জাসিডি পৌঁছবে। দেওঘর অঞ্চলে ট্রেনটি মধুপুর ও জাসিডি, এই দুটি স্টেশনে থামবে।

এই অমৃত ভারত এক্সপ্রেসে মোট ১৬টি কোচ থাকছে, যার মধ্যে রয়েছে জেনারেল ও স্লিপার কোচ। ভাড়া রাখা হয়েছে তুলনামূলকভাবে কম, সাধারণ মানুষের কথা মাথায় রেখেই। রেল কর্তৃপক্ষের মতে, এই ট্রেন চালু হলে দেওঘরের ব্যবসায়ী, ছাত্রছাত্রী ও নিয়মিত যাত্রীদের যাতায়াত অনেকটাই সহজ হবে।